和南塘食荔歎
作者：劉克莊
朝代：宋

paragraphs: 君欲和詩無匆匆，唱首天下文章公。
今年荔子况倍熟，亭亭錦蓋高張空。
猿偷鴉啄牧童采，林間殘顆猶殷紅。
在昔唐家充歲貢，吟諷何止杜陵翁。
南窮交州西蜀土，快馬馱送如飛龍。
絳裳冰肌初照眼，玉環一笑恩光濃。
惟閩以遠幸免涴，一顆不到溫泉宮。
自從陳紫無真本，皺玉晚出尤稱雄。
邇來雞舌擅瑰瑋，贊香譽味萬喙同。
麟臺仙人親題品，天爲此果開遭逢。
乃知微物似有數，聲價亦與時汙隆。
列聖儉德被華戎，微如淮白不敢供。
奈何置驛奉私室，安得木鐸觀民風。
山蹊谷塹日力窮，血肩踠足馳筠籠。
請公移此食荔歎，置在薰風殿閣中。